Aké rozdiely oproti dnešnému AGP 4X prináša najnovšia špecifikácia grafickej zbernice?
Hoci zverejnený dokument obsahuje množstvo podrobných technických špecifikácii nie je ťažké prehliadnuť fakt, že gro celého projektu vychádza prevažne z dnes využívanej zbernice AGP 4X. Šikovný Intel si však aj na tomto poli ponechal otvorené zadné dvierka, keď v dokumente uviedol možnú budúcu implementáciu podpory svojej 64 bitovej architektúry, reprezentovanej procesorom Intel Itanium.
Dokument AGP 8X je publikovaný vo verzii 0.9. Toto označenie má za úlohu vyprovokovať vecnú diskusiu založenú na konkrétnych pripomienkach a návrhoch, ako vylepšiť prípadne ako odstrániť niektoré technické nedostatky uvedených špecifikácii. Dokument vo verzii 1.0 by sa mal objaviť niekedy v priebehu budúceho roka a mal by už v sebe zohľadňovať práve spomínané návrhy, či vylepšenia. Tieto by mali pochádzať od výrobcov grafických kariet, základných dosiek atď. Celkovo chce Intel vyprovokovať lepšiu formu komunikácie medzi producentmi grafického hardvéru a tvorcami štandardov, v tomto prípade reprezentovanými samotným Intelom.
Hoci sa prvé technické podrobnosti ohľadom pripravovanej verzie AGP 8X objavujú už teraz, podľa vyjadrenia odborníkov by sme nemali očakávať žiadne konkrétne výrobky postavené na báze tohto štandardu, pred rokom 2003. Proces zavádzania novej verzie AGP je veľmi komplexným postupom a podľa názoru niektorých analytikov, musí na takéto riešenie dospieť aj ten správny čas. Skoré snaženie sa o presadenie AGP 8X by totiž mohli viesť k jeho okamžitému odsúdeniu na neúspech, kvôli zvýšeným finančným nárokom na zakúpenie výrobkov využívajúcich takýto štandard. AGP 4X skrátka ešte tak ľahko neodzvoní.
Špecifikácie vychádzajú z predpokladu, že aj nové AGP 8X by malo využívať 66 MHz frekvenciu. Hoci v dokumente nie je konkrétne spomenutý element priamej dátovej priepustnosti, odhaduje sa, že AGP 8X by mohlo disponovať rýchlosťou až 2,1 GB/s. Ako sa ďalej uvádza vo zverejnených špecifikáciách, 32 bitová verzia AGP 8X by mala umožniť výrobcom matičných dosiek využívať ten istý konektor ako je tomu v prípade AGP 4X. V dokumente sa však paradoxne spomína aj typ tzv. univerzálnej základnej dosky, ktorá by využívala ako staré AGP, tak aj AGP 8X. Na vysvetlenie tohto popisu si radšej chvíľu počkáme.
Analytici sa obávajú, že ani v blízkej budúcnosti nevznikne na trhu potreba rýchleho zavádzania nového AGP 8X. V praxi by sa mohla táto špecifikácia dnes uplatniť hádam len vo výkonných pracovných staniciach, či pri hraní skutočne prehnane náročných počítačových hier. Druhý variant však momentálne označujú za stratový, nakoľko by preprogramovanie takýchto aplikácii pre potreby AGP 8X prinieslo so sebou markantné zvýšenie ceny takéhoto herného produktu.
Na druhej strane netreba zabúdať ani na pripravovanú výkonnú hernú konzolu od Microsotu - X-Box. Tá namiesto štandardnej zbernice využíva práva nespočetné výhody AGP. Do budúcna sa preto s podporou AGP 8X pri X-Boxe rozhodne ráta. Nakoniec uvediem ešte samotný zdroj dokumentu, ktorý je voľne stiahnuteľný z adresy spoločnosti Intel.